Eikendal dazzles with Weintaufe Harvest Carnival! - Eikendal Wine Estate
For more information on the Eikendal Weintaufe Harvest Carnival 2018 contact the estate at:
Tel – 021 855 1422
Email to marketing@eikendal.co.za.
Eikendal skitter met Weintaufe Oeskarnaval!
'n Wynland-jollifikasie vir jonk en oud
Die Stellenbosch-wynlande sal in hul mees kleurvolle karnavalkleure getooi wees wanneer Eikendal Vineyards die einde van die oes met 'n plaasstyl-Weintaufe-jamboree vier op Sondag, 4 Maart 2018.
Die Eikendal Weintaufe het deur die jare 'n somertyd-familietradisie in die wynlande geword. Vanjaar kan geesdriftiges weer 'n dagviering geniet met uitsonderlike wyn, skouspelagtige pop-up kosstalletjies, druiwetrap, gelukstrekkinge, karnaval-artiste, 'n besoek deur hul jagluiperds, trekkerritte en gholfuitdagings. Musiek deur die talentvolle Newton & Co. en plaaslike sensasies, Ram Entertainers, sal ritme toevoeg tot die fees.
Die wynlandgoed staan ​​bekend as een van die premium-wynprodusente in Stellenbosch, en die veelbekroonde Chardonnay sal die kollig steel. Keldermaker Nico Grobler sal die jongste aankoms op die dag inhuldig, waarna gaste dit direk uit die vat kan geniet. Alle Eikendal wyne sal op die dag beskikbaar wees. Dit sluit in rooi, soos die Classique vlagskipversnit; wit, soos die bekende Chardonnay; 'n pragtige rosé en 'n MCC. Liplekkerkos word voorberei deur die restaurant op die plaas, Cucina di Giovanni, bekend vir sy heerlike Italiaanse kos.
"Vanjaar wil ons ons Chardonnay met mening vier, so kom na ons wynmaak-speelgrond en deel in die vrug van ons arbeid. Ons hou 'n Oeskarnaval, so jy beter jou partytjiehoed dra!" lag Nico.
Daar sal sterk klem wees op kindervermaak, sodat Pa en Ma waarlik teen die damwal kan ontspan en die nuutste oesjare kan geniet. Midde al die springmielies, roomys en lekkergoed, kan die kleingoed hulself vermaak in 'n kreatiewe wonderwêreld van kuns en kunsvlyt.
Vermaak wissel van gesigverf en gewilde koekieversiering, tot aapstreke in die klouterraam, op die grasperk of in die springkasteel. Berei jouself voor vir 'n paar ouers-van-die-jaar drukkies.
Volgens tradisie stel Eikendal jaarliks 'n Peetma of Peetpa aan om saam deel te neem aan die vieringe en die nuwe oesjaar. Hierdie jaar val die eer Martelize Brink, die bekende radiopersoonlikheid en kookboekskrywer, toe.
Kaartjies vir die Eikendal Weintaufe Oeskarnaval 2018 sal op die dag by die hek beskikbaar wees en kos R120 per persoon, wat 'n glas, proe uit die vat en al die vermaak vir die dag, insluit. Onder 18's gaan GRATIS in. Bring die vriende en familie en onthou jou sonbrandroom.
Die hekke open om 10h00. Maak seker jy kry 'n lekker plekkie, voor die amptelike doop en proe van die nuwe Eikendal Chardonnay 2018 om 12h00.